Johannes se prentjie van Jesus – Bybelskool
Die prentjie wat Johannes van Jesus teken in sy evangelie is uniek, en veelvlakkig, as 'n mens dit met die sinoptiese evangelies, Markus, Matteus en Lukas se prentjie vergelyk. Johannes beskryf Jesus in 5 tydperke (Du Rand):
in sy pre-historiese bestaan as die Woord van God (1:1);
in die historiese verlede soos dit in die geskrifte van Moses en die profete 'n neerslag gekry het (1:45; 5:46 – vgl 12:41 wat na Jesaja 6:10 verwys);
in die narratiewe hede van sy geboorte, lewe, bediening, lyding, kruisdood en opstanding;
in die historiese toekoms waar Hy sy mense begelei en bystaan deur sy Gees (14:16);
in die eskatologiese toekoms vanwaar Hy sal kom om die dooies op te wek, sommige tot die ewige lewe (wat reeds nou 'n aanvang neem) en ander tot veroordeling (5:24-29).
Johannes teken Jesus as Een met die Vader (10:30), wat weet wat die Vader weet (10:38). Johannes vertel ons ook nie, soos in die sinoptiese evangelies (Mark 14:36), dat Jesus bid dat die lydensbeker van Hom weggeneem word nie, maar juis dat Hy bid dat God se Naam daardeur verheerlik sal word, ten spyte van Sy ontsteltenis (12:27-28). Die klem val dus in sy vertelling op Jesus se Goddelike aanvaarding van die lydensweg, eerder as op die eg-menslike worsteling wat Hy tereg ook deurgemaak het.